ОШ“Бошко Палковљевић-Пинки“

Сремска Митровица

**УПУТСТВО О ОРГАНИЗАЦИЈИ И РЕАЛИЗАЦИЈИ НАСТАВЕ**

на почетку школске 2020/2021. године

Министарство просвете, науке и технолошког развоја је, узимајући у обзир епидемиолошку ситуацију у Републици Србији, доставило школама Стручно упутство за организацију и реализацију образовно васпитног рада у основној школи у школској 2020/2021. години.

Узимајући у обзир све релевантне чиниоце, односно, број ученика, одељења, просторне могућности, људске ресурсе, мишљење родитеља ученика школе, препоруке и предлоге Министарства просвете, на седници Педагошког колегијума су донети предлози за рад у нашој школи од 01. септембра 2020. године, који су усвојени на седници Наставничког већа, одржаног 20.08.2020. године. Усвојени су следећи модели наставе:

**ПРВИ ЦИКЛУС (1-4 разред)**

**Први разред**

У складу са бројем ученика првог разреда настава ће се одржавати непосредним радом у школи свакодневно са целим одељењем у преподневној смени са почетком у 8.00 часова и трајањем часа 30 минута. Распоред часова утврдиће одељењски старешина за своје одељење и доставити родитељима.

Канали комуникације за онлајн наставу од школске 2020-2021. године биће Гугл учионица за све наставне предмете по потреби, а вибер група ће функционисати само као група родитеља одељења и одељењског старешине.

**Други – трећи – четврти разред**

Изабрани модел подразумева поделу одељења на две групе (група А и група Б). Подела ће бити извршена према азбучном реду (на пр. групу А чини првих 12 ученика по азбучном реду у Дневнику образовно-васпитног рада, а групу Б ученици од 13-24 редног броја у Дневнику, ... одељењски старешина врши поделу ученика на групе).

Настава се одржава непосредним радом у школи сваког дана за обе групе ученика, али у две смене. Прва смена траје од 8.00 часова до 10.25 часова (4 часа), а друга смена од 10.45 до 12.35 часова (3 часа). Часови трају 30 минута. Групе А и Б мењају смене сваке недеље. Распоред часова ће бити јединствен за све ученике једног одељења у складу са сменама (ученици се придржавају распореда часова за смену у којој похађају наставу).

У уторак, 01. септембра 2020. године, у 8.00 часова настава почиње за ученике групе А, а у 10.45 часова за ученике групе Б.

Канали комуникације за онлајн наставу од школске 2020-2021. године биће Гугл учионица за све наставне предмете по потреби, а вибер група ће функционисати само као група родитеља одељења и одељењског старешине.

**Упутство о мерама заштите здравља ученика у школи**

* **сажето упутство за родитеље -**
1. Едукација о начинима и значају превенције Covid 19 у школској средини ученика вршиће се од стране наставног особља;
2. Мере смањења ризика уноса корона вируса у школску средину: родитељи свакодневно пре доласка у школу проверавају тренутно здравствено стање ученика и процењују могућност доласка у школу;
3. Одржавање физичке дистанце – препоручује се одржавање физичке дистанце међу особама од 1,5 м, ученици ће наставу слушати у својој учионици, изузев наставе кабинетског типа (5-8 разред), наставници ће наставу и слободно време ученика (одморе) организовати уз поштовање физичке дистанце, особе које доводе децу у школу не уводе децу у школску зграду;
4. Ношење маске – ученици треба да носе маску приликом уласка у школу и током активности у којима може доћи до ближег контакта са другим особама у току наставе и слободног времена. Ученик може да одложи маску у периоду када седи у својој клупи и слуша наставу.
5. Редовно прање руку – ученици су у обавези да редовно перу руке у складу са здравствено-хигијенским мерама усвојеним у досадашњем образовању и васпитању;
6. Редовно чишћење школске средине – вршиће се свакодневно чишћење и дезинфекција, проветравање просторија, у складу са упутствима Министарства просвете, науке и технолошког развоја.